[pic] | EVROPSKA KOMISIJA |

Bruselj, 6.4.2011

COM(2011) 185 konč.

2011/0077 (NLE)

Predlog

SKLEP SVETA

o sprejetju stališča Evropske unije v Generalnem svetu Svetovne trgovinske organizacije o pristopu Republike Vanuatu k Svetovni trgovinski organizaciji

OBRAZLOŽITVENI MEMORANDUM

1. OZADJE PREDLOGA

Pregled pogojev za pristop Vanuatuja k STO

I. UVOD

Članice Svetovne trgovinske organizacije (STO) in Republika Vanuatu so dosegle sklepno fazo sporazuma o pogojih za pristop Vanuatuja k organizaciji. Ta sledi večletnim pogajanjem, ki so se začela, ko je Vanuatu leta 1995 vložil prošnjo za članstvo v STO. Vanuatu je s pristopnimi pogajanji zaključil leta 2001 in Evropska skupnost je takrat uradno sprejela sveženj ukrepov o pristopu. Naknadno je Vanuatu zaprosil za dodatno obdobje za proučitev svežnja ukrepov o pristopu. Leta 2008 je Vanuatu obvestil, da je pripravljen za nadaljevanje pristopnega procesa. Od leta 2009 je bil opravljen tehnični del posodobitve svežnja ukrepov o pristopu, dogovorjenih leta 2001. Vanuatujska prošnja za pristop je bila pregledana v skladu s smernicami, ki jih ureja Sklep Generalnega sveta STO z dne 10. decembra 2002 o pristopu najmanj razvitih držav. Zato, da bi EU uradno podprla članstvo Vanuatuja, je zdaj potreben Sklep Sveta, ki potrjuje pogoje za pristop Vanuatuja.

Povzetek pristopnih pogojev je naveden v nadaljevanju.

II. POVZETEK POGOJEV ZA PRISTOP VANUATUJA K STO PO PODROČJIH

Povprečna končna usklajena carinska stopnja Vanuatuja je približno 40-odstotna . Štirideset odstotna končna usklajena carinska stopnja je tudi povprečje za večino industrijskih in kmetijskih področij z izredno malo izjem.

Od skupno 5 060 tarifnih številk iz vanuatujskega seznama jih bo ob pristopu le še 98 brez končne usklajene carinske stopnje in zanje bo torej veljalo prehodno obdobje izvajanja. Od navedenih 98 tarifnih številk jih bo 52 znižanih na končno usklajeno carinsko stopnjo 1. januarja 2011, 45 tarifnih številk (vključno z vinom in žganimi pijačami) bo znižanih na končno usklajeno carinsko stopnjo 1. januarja 2013 in ena številka (pivo) bo znižana na končno usklajeno carinsko stopnjo 1. januarja 2015.

Te povprečne tarifne stopnje so dokaj razumne glede na status Vanuatuja med najmanj razvitimi državami, njegove majhnosti in ranljivosti gospodarstva ter otoškega značaja. Pretekla praksa EU glede najmanj razvitih držav je bila, da se take tarifne stopnje sprejmejo kot sprejemljive za gospodarstva primerljive velikosti. Vanuatu sodeluje pri pogajanjih o celovitem sporazumu o gospodarskem partnerstvu (SGP) kot del pacifiške skupine držav AKP.

Industrijski izdelki

- Povprečna končna usklajena carinska stopnja za nekmetijske proizvode je 39,6 %.

- Za večino industrijskih področij so usklajene povprečne stopnje v višini 40 %, z nekaj odstopanj tarifnih številk do 65 % na področju kemikalij, tekstila, papirne in strojne industrije.

- Najvišja stopnja povprečnih tarif je na področju pohištva in igrač (končna usklajena carinska stopnja več kot 60 %).

- Samo farmacevtski proizvodi (brez carine) in medicinska oprema imajo usklajeno povprečje pod 10 %.

Kmetijski proizvodi

- Za kmetijske proizvode je povprečna končna usklajena carinska stopnja 42,8 %.

- Najvišja tarifa v kmetijstvu je 75 % za mineralno vodo in pivo, za zelenjavo in ribe 65 %, za tobak pa povprečna končna usklajena carinska stopnja dosega 55 %.

Storitve

Vanuatujski seznam posebnih obveznosti za storitve je, zelo ugoden glede na njegov status najmanj razviti držav. Vanuatu bo izpolnil obveznosti glede dostopa do trga ter nacionalne obravnave na širšem področju storitev, vključno s strokovnimi, komunikacijskimi storitvami (dostavne in telekomunikacijske storitve), storitvami na področju gradbeništva, distribucije, izobraževanja, okolja, financ, turizma in letalskega prevozništva.

Obveznosti po protokolu

V zadnji, večstranski fazi pridružitvenega procesa so si članice STO skupaj prizadevale zagotoviti temeljno skladnost trgovinskih zakonov in ustanov Vanuatuja s predpisi in sporazumi STO ter jih navedle v protokolu o pristopu in poročilu delovne skupine. Za EU so najpomembnejša naslednja področja:

Pravice do trgovanja

Vanuatu se je obvezal, da bo do datuma pristopa na podlagi prošnje katerega koli domačega ali tujega subjekta izdal dovoljenje za poslovanje, ki bo tujim in domačim imetnikom omogočilo delovanje pri uvozu in izvozu blaga brez neposredne dejavnosti v proizvodnji ali distribuciji. Poleg tega bo pripravil kategorijo enotne licence, ki bo omogočala imetnikom licence za distribucijo, da lahko tudi uvažajo in izvažajo. Pristojbine za licence poslovanja, ki kršijo obveznost nediskriminacije in nacionalne obravnave, bodo odpravljene. Ustrezna zakonodaja je bila nedavno spremenjena in uveljavljena.

Notranji davki na uvoz

Vanuatu se zavezuje, da bo uporabil notranje obdavčevanje nediskriminacijsko in v skladu z ustreznimi določbami STO glede uvoza iz držav članic STO ter blaga domače proizvodnje.

Seznam trošarin je bil nedavno spremenjen v smislu odpravljanja diskriminacijske obravnave enakih ali podobnih alkoholnih pijač.

Pravice intelektualne lastnine

Vanuatu je leta 2000, 2003 in 2008 sprejel zakonodajo na različnih področjih intelektualne lastnine za zagotavljanje izpolnjevanja zahteve Sporazuma TRIPS ter se je zavezal, da bo uredil še preostalo potrebno zakonodajo. Za polno izpolnjevanje obveznosti Sporazuma TRIPS je zahteval prehodno obdobje do 1. decembra 2012 ter predložil časovni načrt za vsak korak do takrat. Vanuatu je potrdil, da bo v prehodnem obdobju veljala nacionalna obravnava in obravnava po načelu največjih ugodnosti v skladu z veljavno zakonodajo.

III. PRIPOROČILO

Ob predložitvi pogojev za pristop Republike Vanuatu k STO v odobritev Svetu Komisija meni, da so ti pogoji uravnotežen in hkrati podjeten sveženj obveznosti za odpiranje trga, ki bodo Vanuatuju in tudi njegovim trgovinskim partnericam v STO prinesle znatne koristi.

2011/0077 (NLE)

Predlog

SKLEP SVETA

o sprejetju stališča Evropske unije v Generalnem svetu Svetovne trgovinske organizacije o pristopu Republike Vanuatu k Svetovni trgovinski organizaciji

SVET EVROPSKE UNIJE JE –

ob upoštevanju Pogodbe o delovanju Evropske unije ter zlasti členov 91, 100(2) in prvega pododstavka člena 207(4) v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1) Vlada Republike Vanuatu je 7. julija 1995 zaprosila za pristop k Sporazumu o ustanovitvi Svetovne trgovinske organizacije (STO) na podlagi člena XII navedenega sporazuma.

(2) Dne 11. julija 1995 je bila ustanovljena delovna skupina za pristop Vanuatuja, da bi se dogovorili o pristopnih pogojih, sprejemljivih za Republiko Vanuatu in vse članice STO.

(3) Komisija je v imenu Evropske unije s pogajanji določila celovit sklop obveznosti Republike Vanuatu za odpiranje trga, ki so posebnega pomena za Evropsko unijo.

(4) Te zaveze so zdaj zajete v Protokolu o pristopu Republike Vanuatu k STO.

(5) Pristop k STO naj bi po pričakovanjih pozitivno in trajno prispeval h gospodarskim reformam in trajnostnemu razvoju v Republiki Vanuatu.

(6) Protokol o pristopu bi bilo zato treba odobriti.

(7) Člen XII Sporazuma o ustanovitvi STO določa, da se morata o pristopnih pogojih strinjati članica pristopnica in STO ter da pristopne pogoje na strani STO potrdi ministrska konferenca STO. Člen IV.2 Sporazuma o ustanovitvi STO določa, da v obdobjih med zasedanji ministrske konference njene naloge izvaja Generalni svet.

(8) Zato je treba sprejeti stališče, ki ga bo zagovarjala Evropska unija v Generalnem svetu –

SPREJEL NASLEDNJI SKLEP:

Edini člen

1. Evropska unija bo v Generalnem svetu STO zagovarjala stališče, da se pristop Republike Vanuatu k STO odobri.

2. Ta sklep začne veljati s sprejetjem. Objavi se v Uradnem listu.

V […],

Za Svet

Predsednik